የትኛውም ኃይል የህዳሴ ግድብ ግንባታን ማስቆም እንደማይችል የምዕራብ ዕዝ አስታወቀ
አዲስ አበባ፦ ታላቁ የኢትዮጵያ ህዳሴ ግድብ ግንባታ ያለ አንዳች የፀጥታ ችግር እንዲገነባ ፈርጀ ብዙ ተግባራትን እያከናወነ እንደሚገኝ የምራብ ዕዙ ምክትል አዛዥ ገለፁ። የትኛውም ኃይል የህዳሴ ግድብ ግንባታን ማስቆም እንደማይችል አስታወቁ። 
ከኢፌዴሪ መከላከያ ሚኒስቴር ያገኘነው መረጃ እንደሚያመለክተው፣ የዕዙ ምክትል አዛዥ ብርጋዴር ጀነራል ተስፋዬ ተመስገን በግድቡ አካባቢ ፀጥታን የማረጋገጥ ሥራዎች በመስራት ላይ የሚገኙትን የሠራዊት አባላት ጎብኝተዋል። በወቅቱም «የታላቁ የኢትዮጵያ ህዳሴ ግድብ እንደ ሀገር ትልቅ ትኩረት የተሰጠው ሕዝባችን ፍፃሜውን በከፍተኛ ትኩረት፣ የሚከታተለውን ይህን ፕሮጀክት ሠራዊታችንም በንቃት እየጠበቀው ይገኛል» ብለዋል። 
የፀጥታ ሥራውን ይበልጥ ለማጠናከር የዕዙ ኮማንድ ያልተቋረጠ ክትትል እያደረገ እንደሚገኝ የገለፁት ጀኔራል መኮንኑ፥ የግንባታ ሒደቱን በቅርበት የሚከታተለው ሠራዊቱ ውጤቱን እየተመለከተ ስለሚገኝ ለተሰጠው ተልዕኮ እንደ ተደማሪ አቅም ሆኖታል ሲሉም ተናግረዋል ። 
 ብርጋዴር ጀኔራል ተስፋዬ የትኛውም ኃይል የታላቁ ህዳሴ ግድብ የግንባታን ማስቆም እንደማይችል ጠቁመው፥ ሠራዊቱ በከፍተኛ እልህና ሞራል የተጣለበትን ኃላፊነት ከመወጣት ባሻገር ለሰባተኛ ጊዜ በወር ደመወዙ የቦንድ ግዥ መፈፀሙን አመልክተዋል።
 አዲስ ዘመን ግንቦት 3/2012 በጋዜጣው ሪፖርተር